Taxibase sê hulle bid baie | Netwerk24
Taxibase sê hulle bid baie
Deur Nadine Ramongane 14 Mei 2018 06:01
Van links is Willie Smit, Jomo Maohladi en Goolzar Moses.Foto: Nadine Ramongane
Drie mense wat saam byna 'n eeu lank Stellenbosch plat ry, spog deesdae met hul eie taxi's.
Willie Smit, wat in 1976 vir die eerste keer agter 'n taxi se stuur ingeklim het, sê destyds het hulle met motors die mense aangery.
"Ek onthou die kar-taxi's, toe passasiers nog met 'n halwe kroon en sjielings betaal het.
"Dinge het baie verander," vertel Smit.
Vir Goolzar Moses, wat al 32 jaar in die taxibedryf is, was dit altyd sy droom om eendag 'n taxi-eienaar te word.
"Ná vele versoeke, baie roetes en menige briewe is ek uiteindelik deur die
(taxi-)vereniging aanvaar – nou kan ek beter omsien na my familie."
Dit was veral vir Jomo Maohladi nie 'n maklike pad nie. "Ek lyk anders as al die ander eienaars, maar niks kon my vasberadenheid keer nie.
"Ek is van 1983 'n driver en hoewel ek lank gewag het, was dit beslis die moeite werd."
Hulle deel 'n skatkis van staaltjies – en dat sommige vandag nie eens hier moes gewees het nie.
"Ek moes lankal oorlede gewees het. Ek onthou ek was eendag op die R44 op pad Stellenbosch toe. Ek het naby die gholfklub langs die geel streep stilgehou vir twee mense wat daar gestaan en wag het.
"Toe ek in my spieëltjie kyk, sien ek 'n groot lorrie met sy sleepwa langsaan. Die taxi se deur was oop, maar ek het dadelik gery, anders sou daai sleepwa my saamgesleep het," vertel Moses.
Maohladi, wat ook langafstandroetes ry, sê dit verg dikwels baie gebede om so lank op die pad te wees, maar hy verruil dit vir niks nie.
"Jy het nie net baie meer verantwoordelikhede as 'n eienaar nie, maar ek stres ook deesdae baie meer.
"As my foon lui, bid ek altyd dat my driver tog nie in 'n ongeluk betrokke was nie."
Vir diegene wat kla dat hulle altyd lank wag vir 'n taxi en dat hulle altyd laat kom by die werk, raai dié drie aan mense staan vroeër langs die pad. " 'n Taxi kan slegs ry as dit vol is."
Een ding wat al drie teen die mure laat uitklim, is wanneer die taxi se deur toegeklap word. "As iets breek, is dit ons verantwoordelikheid om dit reg te maak. Ons wil graag elke passasier veilig by sy bestemming kry."